ET Euroopa Liidu Teataja C 91/12

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 91/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„GINJA DE ÓBIDOS E ALCOBAÇA”

ELi nr: PT-PGI-0005-01143 – 6.8.2013

KPN ( ) KGT ( X )

1. Nimetus

„Ginja de Óbidos e Alcobaça”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Tooteliik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Ginja de Óbidos e Alcobaça” tähistatakse roosõieliste sugukonna ploomipuuliste alamsugukonna toompuu (Prunus) perekonna liiki hapu kirsipuu (Prunus cerasus L.) kuuluva kultivari sordi „Galega” vilju, kui need on pärit määratletud geograafilisest piirkonnast. Viljad on iseloomulikku punast värvi, väikesed, veidi lapikud ning nende keemilised ja organoleptilised omadused on järgmised:

a) keemilised omadused

Analüüside kohaselt on happe- ja suhkrusisalduse parameetrid järgmised:

Parameetrid Miinimumväärtus Maksimumväärtus Üldhappesisaldus (õunhape g/l) 16 20 Suhkrud kokku (°Brix) 16 20

b) organoleptilised omadused

Hapukirssidele „Ginja de Óbidos e Alcobaça” on iseloomulik tugev lõhn ja tasakaalustatud magushapu maitse, mis tuleneb nende suurest suhkru- ja happesisaldusest. Viljaliha on keskmise konsistentsi ja tihke tekstuuriga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Tootmise erietapid, mis peavad toimuma määratletud geograafilises piirkonnas, on hapukirsside kasvatamine ja korjamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote „Ginja de Óbidos e Alcobaça” pakendil olev märgis peab sisaldama järgmist:

1. Ginja de Óbidos e Alcobaça – Indicação Geográfica Protegida (Ginja de Óbidos e Alcobaça – kaitstud geograafiline tähis) või Ginja de Óbidos e Alcobaça IGP (Ginja de Óbidos e Alcobaça – KGT)

2. Toote „Ginja de Óbidos e Alcobaça” logo:

4. Geograafilise piirkonna täpne määratlus

Haldusjaotuslikult hõlmab hapukirsside „Ginja de Óbidos e Alcobaça” geograafiline tootmispiirkond järgmisi omavalitsusüksusi (município): Óbidos, Alcobaça, Nazaré, Caldas da Rainha, Bombarral, Cadaval ning omavalitsusüksuse Porto de Mós järgmisi valdasid (freguesia): Juncal, Calvaria de Cima, Pedreiras, São João Baptista, São Pedro, Serro Ventoso ja Arrimal.

5. Seos geograafilise piirkonnaga

Hapukirsside „Ginja de Óbidos e Alcobaça” tootmispiirkond asub Candeeirose mäestiku ja Atlandi ookeani vahelisel alal, mistõttu on määratletud geograafilisele piirkonnale iseloomulik väga spetsiifiline mikrokliima. Sobiv mullastik ja asjakohased tootmistingimused võimaldavad kasvatada väga heade organoleptiliste ja ainulaadsete omadustega (nagu on osutatud punktis 3.2) vilju „Ginja de Óbidos e Alcobaça”, mis erinevad muudes piirkondades kasvatatud hapukirssidest.

Atlandi ookeani lähedus tagab, et keskmine päevane õhutemperatuur on umbes 15 °C. Candeeirose mäestikus on keskmine sademete koguhulk aastas 600–900 mm. Õhuniiskust mõjutab mere lähedus ning valitsevad põhja- ja loodetuuled, aasta keskmine õhuniiskus on 80 %.

Vaatamata Vahemere lähedusest tingitud mõjule ja piirkonnale omasele pilvisusele, paistab päike aastas keskmiselt 2 400 – 2 500 tundi.

Mere lähedusest ning ookeaniga paralleelselt põhjast lõunasse kulgevate Aire, Candeeiros ja Montejunto mäeahelikest tingitud eriliste kliimatingimuste koosmõjul (temperatuur, õhuniiskus, pilvisus ja päikesepaiste) moodustub viljades küpsemise ajal rohkem suhkruid, mis tasakaalustavad hapete üldsisaldust ning see eristab vilju „Ginja de Óbidos e Alcobaça” muudes piirkondades kasvatatud hapukirssidest.

Määratletud geograafilises piirkonnas toodetud hapukirssidele „Ginja de Óbidos e Alcobaça” on iseloolik punane värvus, suur suhkrusisaldus ja happesus, mis annab neile tasakaalustatud magushapu maitse, ning tugev lõhn, mistõttu kasutatakse vilju mitmesuguste toodete koostises.

Piirkonnas toodetud liköörid, teed ja maiustused on peamised tooted, mille maine toetub suure suhkrusisalduse ja happesusega hapukirsside „Ginja de Óbidos e Alcobaça” lisamisele, mis annavad toodetele magushapu maitse. Toodete maine on selgelt seotud viljade kvaliteediga.

Inimfaktor on hapukirsside „Ginja de Óbidos e Alcobaça” tootmisel olulise tähtsusega, kohalike kirsikasvatajate oskusteave on omandatud kogemuste kaudu töö käigus ja seda on põlvest põlve edasi antud.

Eelkõige hõlmab see teadmisi, et otsustada, millal on viljad saavutanud korjamiseks parima küpsuse (optimaalseim suhkrute ja hapete sisaldus). Hapukirsse korjatakse 20 päeva jooksul, sest kõik viljad ei küpse üheaegselt.

Parim kuupäev korjamise alustamiseks otsustatakse visuaalsel vaatlemisel, peamiselt kontrollitakse, kas vili on ühtlaselt punane. Kohalikud talunikud toetuvad otsuse tegemisel oma aastatepikkusele kogemusele.

Mungad lõid istandused viljakatele põllumaadele, mis asuvad hapukirsside „Ginja de Óbidos e Alcobaça” praeguses tootmispiirkonnas, ning nende kätte koondus suurem osa kogu piirkonna kaubandusest.

Uuemad andmed hapukirsside „Ginja de Óbidos e Alcobaça” maine kohta pärinevad teabepäevadelt, seminaridelt ja mitmesugustelt tutvustavatelt üritustelt. Hapukirsse „Ginja de Óbidos e Alcobaça” on piirkondlikus ajakirjanduses ja mitmesuguste valdkondlike ühenduste poolt nimetatud piirkondliku tähtsusega kvaliteetseks tooteks.

Määratletud geograafiline piirkond on tuntud kui piirkond, kus hapukirsside „Ginja de Óbidos e Alcobaça” tootmine alguse sai. Viiteid sellele leidub ajaloolistes ürikutes ja sellest annab tunnistust ka toote kvalitatiivne erinevus muude geograafiliste piirkondade toodetest.

Viide tootespetsifikaadi avaldamisele

(Määruse artikli 6 lõike 1 teine lõik)

http://www.dgadr.mamaot.pt/images/docs/val/dop_igp_etg/Valor/doc/CE_Ginja_ObidosAlcobaca.pdf

(1) ELT L 343, 14.12.2012, lk 1.